CELEX: 62015TN0530
Language: el
Date: 2015-09-11 00:00:00
Title: Υπόθεση T-530/15: Προσφυγή της 11ης Σεπτεμβρίου 2015 — Huhtamaki και Huhtamaki Flexible Packaging Germany κατά Επιτροπής

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/32
            
         Προσφυγή της 11ης Σεπτεμβρίου 2015 — Huhtamaki και Huhtamaki Flexible Packaging Germany κατά Επιτροπής
   (Υπόθεση T-530/15)
   (2015/C 406/33)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Huhtamaki Oyj (Espoo, Φινλανδία) και Huhtamaki Flexible Packaging Germany GmbH & Co.KG (Ronsberg, Γερμανία) (εκπρόσωποι: H. Meyer-Lindemann, C. Graf York von Wartenburg και L. Titze, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει το άρθρο 1, παράγραφος 2, της αποφάσεως της Ευρωπαϊκής Επιτροπής, της 24ης Ιουνίου 2015, C(2015) 4336 τελικό, στην υπόθεση AT.39563 — Συσκευασία τροφίμων για λιανική πώληση, στο μέτρο που διαπιστώνει ότι η Huhtamaki Oyj παρέβη το άρθρο 101 ΣΛΕΕ, συμμετέχοντας, κατά την περίοδο που επισημαίνεται στο άρθρο 1, παράγραφος 2, στοιχείο δ', της αποφάσεως της Επιτροπής, σε ενιαία και διαρκή παράβαση, η οποία αποτελείτο από πολλές χωριστές παραβάσεις, στον τομέα των δίσκων από αφρώδες πολυστυρένιο για συσκευασία τροφίμων για λιανική πώληση, στην επικράτεια της Ισπανίας, από την έναρξη της παραβάσεως, και στην Πορτογαλία, από τις 8 Ιουνίου 2000·
            
         
               —
            
            
               να ακυρώσει το άρθρο 1, παράγραφος 3, της αποφάσεως της Ευρωπαϊκής Επιτροπής, της 24ης Ιουνίου 2015, C(2015) 4336 τελικό, στην υπόθεση AT.39563 — Συσκευασία τροφίμων για λιανική πώληση, στο μέτρο που διαπιστώνει ότι οι προσφεύγουσες παρέβησαν το άρθρο 101 ΣΛΕΕ και το άρθρο 53 ΕΟΧ, συμμετέχοντας, κατά την περίοδο που επισημαίνεται στο άρθρο 1, παράγραφος 3, στοιχείο γ', της αποφάσεως της Επιτροπής, σε ενιαία και διαρκή παράβαση, η οποία αποτελείτο από πολλές χωριστές παραβάσεις, στον τομέα των δίσκων από αφρώδες πολυστυρένιο και των άκαμπτων δίσκων πολυπροπυλενίου για συσκευασία τροφίμων για λιανική πώληση, στην επικράτεια του Βελγίου, της Δανίας, της Φινλανδίας, της Γερμανίας, του Λουξεμβούργου, των Κάτω Χωρών, της Νορβηγίας και της Σουηδίας·
            
         
               —
            
            
               να ακυρώσει το άρθρο 1, παράγραφος 5, της αποφάσεως της Ευρωπαϊκής Επιτροπής, της 24ης Ιουνίου 2015, C(2015) 4336 τελικό, στην υπόθεση AT.39563 — Συσκευασία τροφίμων για λιανική πώληση, στο μέτρο που διαπιστώνει ότι η Huhtamaki Oyj παρέβη το άρθρο 101 ΣΛΕΕ, συμμετέχοντας, κατά την περίοδο που επισημαίνεται στο άρθρο 1, παράγραφος 5, στοιχείο δ', της αποφάσεως της Επιτροπής, σε ενιαία και διαρκή παράβαση, η οποία αποτελείτο από πολλές χωριστές παραβάσεις, στον τομέα των δίσκων από αφρώδες πολυστυρένιο για συσκευασία τροφίμων για λιανική πώληση, στην επικράτεια της Γαλλίας·
            
         
               —
            
            
               να ακυρώσει το άρθρο 2, παράγραφος 3, της αποφάσεως της Ευρωπαϊκής Επιτροπής, της 24ης Ιουνίου 2015, C(2015) 4336 τελικό, στην υπόθεση AT.39563 — Συσκευασία τροφίμων για λιανική πώληση, στο μέτρο που επιβάλλει στις προσφεύγουσες πρόστιμα συνολικού ύψους 1 0 8 06  000 ευρώ·
            
         
               —
            
            
               να ακυρώσει το άρθρο 2, παράγραφος 5, της αποφάσεως της Ευρωπαϊκής Επιτροπής, της 24ης Ιουνίου 2015, C(2015) 4336 τελικό, στην υπόθεση AT.39563 — Συσκευασία τροφίμων για λιανική πώληση, στο μέτρο που επιβάλλει στην Huhtamaki Oyj πρόστιμο 4 7 56  000 ευρώ·
            
         
               —
            
            
               επικουρικώς, να μειώσει ουσιωδώς το ποσό των προστίμων που επιβλήθηκαν στις προσφεύγουσες, και
            
         
               —
            
            
               εν πάση περιπτώσει, να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν τέσσερις λόγους.
   
               1.
            
            
               Με τον πρώτο λόγο ακυρώσεως προβάλλεται ότι η Επιτροπή παρέβη τα άρθρα 101 ΣΛΕΕ και 53 ΕΟΧ, διότι υπέπεσε σε πρόδηλη πλάνη περί τα πράγματα και περί το δίκαιο, και παρέβη την υποχρέωσή της αιτιολογήσεως, κρίνοντας ότι οι προσφεύγουσες συμμετείχαν σε δραστηριότητες σε σχέση με δίσκους από αφρώδες πολυστυρένιο και άκαμπτους δίσκους πολυπροπυλενίου, στη «Βορειοδυτική Ευρώπη», κατά την περίοδο μεταξύ 13ης Ιουνίου 2002 και 20ής Ιουνίου 2006, οι οποίες, εξεταζόμενες μεμονωμένα, μπορούν να χαρακτηριστούν χωριστές παραβάσεις των άρθρων 101, παράγραφος 1, ΣΛΕΕ και 53 ΕΟΧ, αντιστοίχως.
            
         
               2.
            
            
               Με τον δεύτερο λόγο ακυρώσεως προβάλλεται ότι η Επιτροπή παρέβη τα άρθρα 101 ΣΛΕΕ και 53 ΕΟΧ, διότι υπέπεσε σε πρόδηλη πλάνη εκτιμήσεως, και παρέβη την υποχρέωσή της αιτιολογήσεως, κρίνοντας ότι οι προσφεύγουσες συμμετείχαν σε ενιαία και διαρκή παράβαση σε σχέση με δίσκους από αφρώδες πολυστυρένιο και άκαμπτους δίσκους πολυπροπυλενίου, στη «Βορειοδυτική Ευρώπη», κατά την περίοδο μεταξύ 13ης Ιουνίου 2002 και 20ής Ιουνίου 2006.
            
         
               3.
            
            
               Με τον τρίτο λόγο ακυρώσεως προβάλλεται ότι η Επιτροπή παραβίασε τις αρχές της αναλογικότητας και της ίσης μεταχειρίσεως, τις δικές της κατευθυντήριες γραμμές για τον υπολογισμό των προστίμων, καθώς και την υποχρέωση αιτιολογήσεως, παραλείποντας να εξετάσει, κατά τον καθορισμό του ύψους του προστίμου (ή των προστίμων) που επρόκειτο να επιβληθεί (ή να επιβληθούν) στις προσφεύγουσες, τις ατομικές περιστάσεις που δικαιολογούσαν μειώσεις των προστίμων προς αυτές.
            
         
               4.
            
            
               Με τον τέταρτο λόγο ακυρώσεως προβάλλεται ότι η Επιτροπή παρέβη το άρθρο 101 ΣΛΕΕ και το άρθρο 23, παράγραφος 2, του κανονισμού (ΕΚ) 1/2003, διαπιστώνοντας ότι η Huhtamaki Oyj ευθύνεται αλληλεγγύως και εις ολόκληρον, ως επικεφαλής εταιρεία συμμετοχών του ομίλου και, ως εκ τούτου, ως έμμεσα μητρική εταιρεία, για την προβαλλόμενη συμμετοχή των πρώην έμμεσων θυγατρικών της i) σε ενιαία και διαρκή παράβαση στον τομέα των δίσκων από αφρώδες πολυστυρένιο για συσκευασία τροφίμων για λιανική πώληση, στην επικράτεια της Γαλλίας, από την 3η Σεπτεμβρίου 2004 έως την 24η Νοεμβρίου 2005 και ii) σε ενιαία και διαρκή παράβαση στον τομέα των δίσκων από αφρώδες πολυστυρένιο για συσκευασία τροφίμων για λιανική πώληση, στην επικράτεια της Ισπανίας και της Πορτογαλίας (που αναφέρονται συλλήβδην ως «Νοτιοδυτική Ευρώπη») από την 7η Δεκεμβρίου 2000 έως τη 18η Ιανουαρίου 2005. Η Huhtamaki Oyj δεν ασκούσε αποφασιστική επιρροή στην Huhtamaki France SA ή στην Huhtamaki Embalagens Portugal SA κατά τη διάρκεια των ως άνω περιόδων.